DA Den Europæiske Unions Tidende CE 88/448

(2004/C 88 E/0457)

SKRIFTLIG FORESPØRGSEL P-3057/03

af Bartho Pronk (PPE-DE) til Kommissionen

(14. oktober 2003)

Om: Menneskerettighedssituationen in Guatemala og Rogoberto Dueñas Morales' skæbne

1. Er Kommissionen bekendt med, at Rogoberto Dueñas Morales, vicegeneralsekretær for Unión Autónoma de Campesinos og vicegeneralsekretær for Central General de Trabajadores de Guatemala, er forsvundet?

2. Er Kommissionen bekendt med, at Rogoberto Dueñas Morales' forsvinden formodentlig skal ses i sammenhæng med spørgsmål rejst om regeringens forbindelse til korrupt praksis med hensyn til den sociale sikkerhed i Guatemala, som regeringen er medansvarlig for?

3. Er Kommissionen rede til at tilkendegive sin foruroligelse over Rogoberto Dueñas Morales' forsvinden og at udøve det fornødne pres for at medvirke til, at der skabes klarhed om Rogoberto Dueñas Morales' skæbne?

4. Hvad mener Kommissionen bl.a. i lyset af denne forsvinden om menneskerettighedssituationen i Guatemala?

Svar afgivet på Kommissionens vegne af Christopher Patten

(5. november 2003)

Kommissionen er underrettet om Rigoberto Dueñas Morales-sagen i Guatemala og er i færd med at indhente nærmere oplysninger. Den har endvidere indledt drøftelser med medlemsstaterne med henblik på at fastslå, hvilke foranstaltninger der skal træffes. Herudover er der blevet taget kontakt til José Pinzón, som er generalsekretær i Central General de Trabajadores de Guatemala.

Kommissionen ser med bekymring på den generelle forværring af menneskerettighedssituationen og lovløsheden i landet, således som det er blevet indberettet for nylig af lokale og internationale menneskerettighedsorganisationer, herunder FN's undersøgelsesmission i Guatemala (Minugua) og den interamerikanske menneskerettighedskommission under Organisationen af Amerikanske Stater (OAS). Som det fremgår af EU-formandskabets erklæring af 22. august 2003 og af Det Europæiske Råds erklæring af 18. oktober 2003, ser Kommissionen med bekymring på den voksende spænding og fortsatte overtrædelse af menneskerettighederne, der er konstateret indtil nu i perioden op til valget.

På denne baggrund har Kommissionen og medlemsstaterne anmodet repræsentanter for retssystemet, heriblandt præsidenten for højesteret, om at forstærke deres indsats for at undersøge overtrædelserne af menneskerettighederne og for at bekæmpe lovløsheden i landet. Der har således siden udgangen af september 2003 befundet sig en EU-valgobservatørdelegation i landet, der med henblik på det kommende valg har til opgave at overvåge hele valgprocessen indtil begyndelsen af januar 2004. Ud over at fremlægge en samlet rapport og henstillinger vedrørende valgprocessen bestræber EU-valgobservatørdelegationen sig også for at styrke de guatemalanske vælgernes tillid til valgprocessen og dermed formindske spænding og vold i landet.

Det skal understreges, at Kommissionens tilstedeværelse i Guatemala finder sted på baggrund af samarbejdsprogrammer, der har til formål at fremme de lokale organisationers og myndigheders bestræbelser for at forbedre menneskerettighedssituationen og retssystemet, heriblandt det europæiske initiativ for demokrati og menneskerettigheder (EIDHR).

På baggrund af den rådgivende gruppes møde i Guatemala City i maj 2003 skal det endelig fremføres, at det er et af Kommissionens vigtigste mål at få det guatemalanske samfund og myndighederne dér til at fremskynde gennemførelsen af fredsaftalerne fra 1996 og at fremme menneskerettighederne og ligeledes bekæmpe lovløsheden i landet.